La Bibia piemontèisa/Testament Vej/Michea/Michea 5


Michea

5 

Ora flagelte, fija ansercià da ‘d trope ‘d guerié. I soma assedià! A bato a barotà la ciafërla dël giùdes d'Israel.

Un rè a vnirà e na rimanensa a fosonrà 

E ti, Betlem d'Efrata, combin che ti ‘t sie bin pcita për esse contà an tra le tribù ‘d Giuda, a l’é da ti ch’a-i nass-rà col ch’a l’ha da governé Israel. Soe rèis a fongo 'nt ël passà pì lontan, a ven-o da l’eternità. A l’é për lòn che Nosgnor a consegnerà ‘l pòpol d’Israel ai sò nemis fin-a al temp che cola ch’a l’ha da partorì a partorirà. Antlora lòn ch’a resta dij sò frej as reunirà con ël pòpol d’Israel. Chiel a vnirà a pasturé sò strop con ël podèj ëd Nosgnor, con la glòria dël nòm ëd Nosgnor, sò Dé. A vivran an sicurëssa përchè chiel a sarà grand da ‘n cap a l’àutr ëd la tèra. Chiel a sarà la pas.

Quand che l’Assiria a l’avrà ocupà nòstr pais e a l’avrà ampadronisse dij nòstri rampar, i j’arviscoleroma contra set bërgé e eut capitani, ch’a pastureran con la spa 'l pais dl’Assiria, ël pais ëd Nimrod con la spa dësfodrà. A sarà chiel ch’an libererà da l’Assiria quand l’Assiria a a l’avrà ocupà nòstr pais, e a l’avrà ampadronisse ‘d nòstre frontiere.

La rimanensa d’Israel an mes a le nassion 

Antlora la rimanensa ‘d coj ëd Giacòb a sarà, an mes ëd vàire pòpoj, coma na rosà ch'a riva da Nosgnor, coma dë stisse 'd pieuva an sl'erba, ch’a spera pa ant l'òm, nì a s'ëspeta nen da j'uman.

Antlora la rimanensa ‘d coj ëd Giacòb a sarà an tra le nassion, an mes ëd vàire pòpoj, com un leon an tra le bestie dla foresta, coma un lionòt an tra jë stròp ëd moton ch’a passa, a scarpisa, a pòrta via e gnun a peul rancheje soa piàita. Ti it alveras toa man contra ij tò aversari, e tùit ij tò nemis a saran rancà vìa.

Nosgnor a dis: “An col di-là i anienterai toa cavalerìa, e i dësblerai ij tò cher ëd guèra; i anienterai le sità ‘d tò pais, e i dëstruerai tute toe fortësse. I anienterai ij sortilegi ch’it ten-es an man e ti ‘t l’avras pì gnun andvin ch’a viva an tra ‘d vojàutri. I gavrai via ij tò idoj e toe colòne sacre da ‘n mes a vojàutri e it podras pì nen prostërnete dë 'dnans a l'euvra dle toe man. I dësreiserai toe mistà d’Asera da ‘n mes a vojàutri e i dësblerai ij tò idoj. Con la flin-a, con ël fot, im pijerai l'arvangia dle nassion ch'a l'han pa scotame.

Nòte 

Piemontèis
Bibia
Testament Vej
Michea